ตลท.ยืนยันหุ้นร่วงจากเงินไหลออก
ผู้จัดการ ตลท. ออกโรงแจงหุ้นร่วงแรงกว่า 4% จากนักลงทุนถอนเงินกลับไปลงทุนสหรัฐ หลังเอสแอนด์พีปรับมุมมองเครดิตสหรัฐดีขึ้น
11 มิ.ย. 2556

ผู้จัดการ ตลท. ออกโรงแจงหุ้นร่วงแรงกว่า 4% จากนักลงทุนถอนเงินกลับไปลงทุนสหรัฐ หลังเอสแอนด์พีปรับมุมมองเครดิตสหรัฐดีขึ้น
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยถึงสถานการณ์ตลาดหุ้นไทยที่ล่าสุดดัชนีปรับลดลงกว่า 4% ว่า สาเหตุที่ดัชนีหุ้นไทยปรับลดลงแรง เป็นไปในทิศทางเดียวกับตลาดหุ้นในภูมิภาค ซึ่งเกิดขึ้นหลังจากที่สถาบันจัดอันดับความน่าเชื่อถือ สแตนดาร์ด แอนด์ พัวร์ (เอสแอนด์พี) ได้เพิ่มมุมมองอันดับความน่าเชื่อถือสหรัฐจากระดับ "เชิงลบ" เป็น "มีสเถียรภาพ" ทำให้ภาพของเศรษฐกิจสหรัฐอเมริกาดูดี และส่งผลให้เม็ดเงินไหลออกจากตลาดหุ้นในภูมิภาคนี้ กลับไปยังสหรัฐอเมริกา
ทั้งนี้ เชื่อว่า สถานการณ์ดังกล่าว ไม่น่าจะส่งผลต่อพื้นฐานบริษัทจดทะเบียนไทย ขณะเดียวกัน ถือเป็นจังหวะที่ดีของนักลงทุนที่จะเข้าไปลงทุนในช่วงนี้
นายจรัมพร กล่าวว่า ดัชนีหุ้นที่ลดลงนี้ มองว่า เป็นไปตามสภาพคล่องเงินทุนไหลออก มากกว่าปัจจัยทางการเมือง ซึ่งนอกจากเงินจะไหลออกจะตลาดหุ้นแล้ว ยังพบว่า มีเงินทุนไหลออกจากตลาดพันธบัตรอีกด้วย ส่งผลให้ค่าเงินบาทในวันนี้ อ่อนค่าลงเล็กน้อย